b'\n_START_ARTICLE_\nVavelis\n_START_PARAGRAPH_\nVavelis yra kalva ir architekt\xc5\xabrinis kompleksas Krokuvoje, buvusi Lenkijos karali\xc5\xb3 rezidencija. Pilis, r\xc5\xabmai ir katedra yra kalvoje kairiajame Vyslos krante, 228\xc2\xa0m vir\xc5\xa1 j\xc5\xabros lygio. Kartu su Krokuvos senamies\xc4\x8diu Vavelis yra UNESCO Pasaulio kult\xc5\xabros paveldo s\xc4\x85ra\xc5\xa1e._NEWLINE_Pasak legendos Vevelio kalvos olose gyven\xc4\x99s slibinas, kur\xc4\xaf klasta nugal\xc4\x97jo riteris Krakas. \xc5\xa0ioje vietoje \xc4\xafkurtas Krokuvos miestas, pavadintas riterio vardu.\n_START_SECTION_\nIstorija\n_START_PARAGRAPH_\nVavelio kalvoje ir kalvos olose \xc5\xbemon\xc4\x97s gyveno nuo paleolito. Gyvenviet\xc4\x97 augo, nes buvo svarbi\xc5\xb3 prekybini\xc5\xb3 keli\xc5\xb3 sankirtoje. Netoli Vavelio esan\xc4\x8dioje Veli\xc4\x8dkoje nuo akmens am\xc5\xbeiaus buvo i\xc5\xa1gaunama druska. Nuo velyvosios Antikos iki ankstyv\xc5\xb3j\xc5\xb3 viduram\xc5\xbei\xc5\xb3 Vavelis buvo vakar\xc5\xb3 slav\xc5\xb3 genties vysl\xc4\x97n\xc5\xb3 centras, ypa\xc4\x8d po to, kai vysl\xc4\x97nai apie VI a. dabartin\xc4\x97s Ma\xc5\xbeosios Lenkijos teritorijoje suk\xc5\xabr\xc4\x97 pirm\xc4\x85j\xc4\xaf valstybin\xc4\xaf darin\xc4\xaf._NEWLINE_I\xc5\xa1 archeologini\xc5\xb3 kasin\xc4\x97jim\xc5\xb3 \xc5\xbeinoma, kad jau XI a. Vavelio vietoje buvusi vysl\xc4\x97n\xc5\xb3 \xc4\xaftvirtinta gyvenviet\xc4\x97. M\xc5\xabrinius \xc4\xaftvirtinimus prad\xc4\x97jo statyti Vaclavas II 1290\xe2\x80\x931300\xc2\xa0m., o XIV a. Kazimieras III perstat\xc4\x97 kalvos \xc4\xaftvirtinimus gotikiniu stiliumi. Apie 1340\xc2\xa0m. pilies ir miesto sienos buvo sujungtos. Po 1499\xc2\xa0m. gaisro Aleksandras Jogailaitis prad\xc4\x97jo perstatin\xc4\x97ti Vavel\xc4\xaf ir \xc5\xa1ie darbai did\xc5\xbeiausi\xc4\x85 apimt\xc4\xaf \xc4\xafgavo valdant \xc5\xbdygimantui Senajam. Naujas gaisras 1595\xc2\xa0m. i\xc5\xa1 dalies sunaikino pil\xc4\xaf. 1609\xc2\xa0m. Zigmantas Vaza atstat\xc4\x97 pil\xc4\xaf, ta\xc4\x8diau po to pilies reik\xc5\xa1m\xc4\x97 ma\xc5\xbe\xc4\x97ja. Nepaisant to pilyje vyko Lenkijos karali\xc5\xb3 kar\xc5\xabnacija. 1655\xe2\x80\x931657\xc2\xa0m. Vavelis buvo apipl\xc4\x97\xc5\xa1tas, o 1702\xc2\xa0m. \xc5\xa0iaur\xc4\x97s karo metu \xc5\xa1ved\xc5\xb3 sudegintas. 1724\xe2\x80\x931728\xc2\xa0m. bandyta kompleks\xc4\x85 rekonstruoti, ta\xc4\x8diau Lenkijai praradus nepriklausomyb\xc4\x99 Vavelis tapo Austrijos kariuomen\xc4\x97s kareivin\xc4\x97mis ir buvo menkai pri\xc5\xbei\xc5\xabrimas. 1905\xc2\xa0m. pilis gra\xc5\xbeinta miestui, prad\xc4\x97ti restauracijos darbai ir \xc4\xafkurtas muziejus.\n_START_SECTION_\nDabartis\n_START_PARAGRAPH_\n\xc5\xa0iuo metu pilyje veikia ekspozicija, skirta Lenkijos karali\xc5\xb3 bui\xc4\x8diai\xc2\xa0\xe2\x80\x93 gyvenamosios patalpos, kar\xc5\xabnacijos sal\xc4\x97, ginklin\xc4\x97 ir i\xc5\xbedas. Katedroje palaidoti Lenkijos ir Lietuvos valdovai\xc2\xa0\xe2\x80\x93 Steponas Batoras ir kt., \xc5\xbeymiausi poetai\xc2\xa0\xe2\x80\x93 Adomas Mickevi\xc4\x8dius, Julijus Slovackis, Ciprianas-Kamilis Norvidas, taip pat politiniai veik\xc4\x97jai\xc2\xa0\xe2\x80\x93 Tadas Kos\xc4\x8diu\xc5\xa1ka, Juzefas Pilsudskis, Juzefas Poniatovskis, Vladislavas Sikorskis, Lechas Ka\xc4\x8dinskis.'